ธปท.แจ้งยอดปิดสาขาแบงก์ลดอีก 32 สาขา
ธปท.แจ้งยอดปิดสาขาเพราะเหตุน้ำท่วมวันนี้ 451 สาขา ลดลงอีก 32 สาขา  ด้านเอทีเอ็มปิดให้บริการ 4,942 เครื่องลดลงต่อเนื่องเช่นกัน
30 ต.ค. 2565

ธปท.แจ้งยอดปิดสาขาเพราะเหตุน้ำท่วมวันนี้ 451 สาขา ลดลงอีก 32 สาขา  ด้านเอทีเอ็มปิดให้บริการ 4,942 เครื่องลดลงต่อเนื่องเช่นกัน  
ธนาคารแห่งประเทศไทย(ธปท.) รายงานยอดปิดสาขาในพื้นที่น้ำท่วมเป็นการชั่วคราว ในวันที่ 18 พ.ย.ปีนี้ ณ เวลา 12.00 น. พบว่า มีธนาคารพาณิชย์ ธนาคารพาณิชย์เพื่อรายย่อย และบริษัทเงินทุน แจ้งปิดสาขารวม 451 สาขา ลดลงจากเมื่อวาน 32 สาขา ถือเป็นแนวโน้มที่ลดลงอย่างต่อเนื่อง โดยในจำนวนนี้สาขาใน กทม.สามารถกลับมาเปิดดำเนินการเพิ่มได้อีก 26 สาขา ในย่านลาดพร้าว บางบอน และบางพลัด ส่วนสาขาในปทุมธานีสามารถกลับมาเปิดดำเนินการได้อีก 5 สาขา ในย่านรังสิต ส่วนในจังหวัดอื่นๆจำนวนการปิดสาขายังคงที่  
ทั้งนี้ ในวันนี้มีการปิดสาขากินพื้นที่ใน 7 จังหวัด แบ่งเป็น กทม. 208 สาขา ปทุมธานี 131 สาขา นนทบุรี 58 สาขา นครปฐม 27 สาขา พระนครศรีอยุธยา 14 สาขา สมุทรสาคร 10 สาขา และนครสวรรค์ 3 สาขา
สำหรับ เครื่องเอทีเอ็มธนาคารพาณิชย์ปิดให้บริการรวม 4,942 เครื่อง ลดลงจากเมื่อวาน 161 เครื่อง ซึ่งส่วนใหญ่เป็นการกลับมาเปิดให้บริการได้ใน กทม. 89 เครื่อง ส่วนในปริมณฑล ได้แก่ปทุมธานี นนทบุรี นครปฐม สมุทรสาคร และสมุทรปราการ สามารถกลับมาเปิดบริการได้รวม 58 เครื่อง